ጠቅላይ ሚኒስትሩ የደም መቃባት ፖለቲካ ማብቃት እንዳለበት አስታወቁ
በአገሪቱ ለዘመናት የቆየው የፖለቲካ ባህል ደም ከመቃባት ወጥቶ ወደ አዲስ ምዕራፍ እንዲሸጋገርና በሰላማዊ መንገድ አንድ የሥልጣን ዘመን (Term) አገልግሎና ተመሠጋግኖ የመለያየት ምዕራፍ መከፈት እንዳለበት፣ ጠቅላይ ሚኒስትር ዓብይ አህመድ (ዶ/ር) አስታወቁ፡፡ ጠቅላይ ሚኒስትሩ ይህን ያስታወቁት ዓርብ ታህሳስ 10 ቀን 2012 ዓ.ም. በ40 የአማራና የኦሮሚያ ባለሀብቶች የተቋቋመ ኮሚቴ፣ ‹‹ለሁላችን የምትመች ኢትዮጵያን በጋራ እንገንባ›› በሚል ርዕስ በሚሊኒየም አዳራሽ ባሰናዳው የሰላም ኮንፈረንስ ላይ ተገኝተው ባሰሙት ንግግር ነው፡፡ በኮንፈረንሱ በርካታ ባለሀብቶች፣ የአገር ሽማግሌዎች፣ የሃይማኖት አባቶች፣ አባ ገዳዎች፣ ምሁራን፣ እንዲሁም ምክትል ጠቅላይ ሚኒስትር ደመቀ መኮንን ጨምሮ በርካታ የመንግሥት ኃላፊዎች ተገኝተዋል፡፡ ጠቅላይ ሚኒስትር ዓብይ ዓርብ ንጋት ላይ ስለመጠቀችው የኢትዮጵያ ሳተላይት፣ ስለሰላም፣ ስለዩኒቨርሲቲዎች፣ እንዲሁም አብሮ በጋራ በመኖር ስለሚገኙ ትሩፋቶች ላይ ንግግር ያደረጉ ቢሆንም፣ በተለይ አፅንኦት ሰጥተው ያብራሩት ግን ‹‹የደም መቃባት›› ፖለቲካ ማብቃት ይኖርበታል በሚለው ጉዳይ ላይ ነው፡፡ መንግሥት በእስካሁኑ ሒደት የሚያጋጥሙትን ችግሮችና ፈተናዎች በትዕግሥት የሚመለከተው አቅሙና ልምዱ ስለሌለ ሳይሆን፣ ደም ላለመቃባት መሆኑን ገልጸዋል፡፡ ከዚህ አንፃር አዲስ የፖለቲካ ባህል ለመገንባት ትዕግሥት እንደሚጠይቅ አስረድተው፣ ‹‹ኢትዮጵያ ውስጥ በሰላማዊ መንገድ አንድ የሥልጣን ዘመን (Term) አገልግለን አመሠግናለሁ ብለን መለያየት መጀመር አለብን፡፡ ያ እንዲሆን ከፈለጋችሁ ደግሞ ደም መቃባት የለብንም፤›› ብለዋል፡፡ ‹‹መንግሥት በትዕግሥት የቆየባቸውን ጊዜዎች ደካማ እንደሆነ ያሰበ ካለ በጣም ቀላሉ ነገር ደካማ ሆኖ ዴሞክራሲን መገንባት ነው እንጂ፣ አምባገነን ሆኖ ብዙዎችን መጨረስ ቢያንስ ለእኛ ለኢትዮጵያውያን ብዙ ልምምድ አያስፈልገንም፤›› በማለት፣ ትዕግሥት የተመረጠው አዲስ የፖለቲካ ባህል ለመገንባት በማለም መሆኑን አብራርተዋል፡፡ በኢትዮጵያ አዲስ የፖለቲካ ባህል እንዲገነባ ሁሉም የበኩሉን ሚና እንዲጫወት ጠይቀዋል፡፡ ‹‹እኔ በሰላም በተወሰነ የሥልጣን ዘመን ሥልጣን የማስረከብ ባህልን ኢትዮጵያ ውስጥ መጀመር እፈልጋለሁ፡፡ በሰላም ማለት እንዳለፈው በቄሮና በፋኖ ግፊት ማለት አይደለም፣ በምርጫ እንጂ፡፡ ያ እንዲሆን ካስፈለገ ደግሞ ደም መቃባት የለብንም፡፡ ደም ካለማመዳችሁኝ እንደከዚህ ቀደሙ እኔም እዚያው ነው የምሆነው፡፡ ስለዚህ ለራሳችሁ ስትሉ ደም ሳንቃባ ዴሞክራሲ የምንገነባባት ኢትዮጵያ ዕውን እንድትሆን ልባችንና ትከሻችን የሰፋ፣ አርቀን የምናስብና የምናስተውል ቢሆን መልካም ነው፤›› ሲሉ መልዕክታቸውን አስተላልፈዋል፡፡ ከሰሞኑ በተለያዩ ዩኒቨርሲቲዎች የሚፈጠሩ አለመረጋጋቶችን አስመልክተው ባስተላለፉት መልዕክት ደግሞ፣ መንግሥት ከእንግዲህ ባገኘው የመረጃ ልክ ሕጋዊ ማስተካከያዎችን እንደሚወስድም አስታውቀዋል፡፡ በዩኒቨርሲቲዎች ወጣቶችን ለግጭት የሚጠቀሙ አካላት እንዳሉና በጥፋተኞች ላይ ሕጋዊ ዕርምጃ ይወሰዳል ብለዋል፡፡  